Návrh 
na zrušenie úlohy č. 6 z Plánu práce vlády SR na rok 2002 na november 2002
Národná stratégia prevencie a eliminácie násilia páchaného na ženách a v rodinách

Násilie na ženách a v rodinách je celospoločenský problém, ktorý často zostáva prekrytý inými problémami a preto nebýva dostatočne zviditeľnený. Pre systematický prístup štátu k problematike násilia je potrebné vytvorenie Národnej stratégie na prevenciu a elimináciu násilia páchaného na ženách a v rodinách. Na základe tejto stratégie sa bude spoločne postupovať vo všetkých zainteresovaných rezortoch a v spoločnosti ako celku. 

Na tejto úlohe pracuje Expertná skupina pre prevenciu násilia páchaného na ženách a v rodinách pri Rade vlády SR pre prevenciu kriminality od roku 1999. Skladá sa zo zástupcov Ministerstva práce, sociálnych vecí a rodiny SR, Ministerstva vnútra SR, Ministerstva spravodlivosti SR, Generálnej prokuratúry SR, Ministerstva zdravotníctva SR, Ministerstva školstva SR a mimovládnych organizácií. Podľa plánu práce vlády SR na rok 2002 stratégia mala byť  predložená na rokovanie vlády SR v novembri 2002.

    	V Deklarácii OSN o násilí páchanom na ženách, schválenej v roku 1993 Valným zhromaždením OSN,  v článku 1, sa za  násilie páchané na ženách  považuje  “akýkoľvek rodovo podmienený násilný čin, ktorý vedie alebo by mohol viesť k fyzickej, sexuálnej alebo psychickej ujme alebo zraneniu žien, vrátane vyhrážania sa takýmito činmi, zastrašovania alebo svojvoľného obmedzovania osobnej slobody, a to vo verejnom či súkromnom živote.” 
V článku 2 sa uvádza, že sa to týka násilia  vyskytujúceho sa tak v rodine, ako aj v spoločnosti, a to vrátane bitia, sexuálneho zneužívania dievčat, vymáhania vena, znásilnenia v manželstve, obriezky žien a tradičných zvykov škodlivých ženám, mimomanželského násilia, násilia spojeného s vykorisťovaním, sexuálneho obťažovania a zastrašovania v práci, vo vzdelávacích inštitúciách a inde, obchodu so ženami, nútenej prostitúcie a násilia páchaného štátom.  Neobmedzuje sa však len naň.

Vyššie uvedená definícia zaraďuje do problematiky násilia páchaného na ženách tiež otázky sexuálneho obťažovania na pracovisku, obchodovania so ženami a dievčatami. 

Schválením noviel zákonov (Trestného zákona, Trestného poriadku, Občianskeho zákonníka, Občianskeho súdneho poriadku)najmä v roku 2002 sa výrazne zlepšila situácia v ochrane obetí domáceho násilia. Táto legislatíva posunula SR medzi krajiny s dobrou právnou úpravou problematiky násilia páchaného na ženách / domáceho násilia. V nasledujúcom období bude potrebné  zamerať pozornosť na vymožiteľnosť práva (napr. pri ochrane obete) a riešiť právnu otázku povinných terapeutických programov pre páchateľov násilia na ženách či sexuálneho násilia. 

Obete domáceho násilia majú podľa medzinárodných dokumentov právo na zastupovanie advokátom, ktoré by mali byť obeti domáceho násilia poskytnuté bezplatne, resp. by mali byť k dispozícii finančné zdroje na takúto právnu pomoc. Zastupovanie obete násilia nie je typickým prípadom v advokátskej praxi, vyžaduje pochopenie dynamiky tohto násilia a špecifickú citlivosť voči jeho obetiam. Rovnako bude potrebná ďalšia odborná príprava súdnych znalcov v uvedenej oblasti, vzhľadom na špecifickosti tohto typu násilia.
Zákon o sociálnej pomoci umožňuje poskytovanie starostlivosti v zariadení sociálnych služieb (útulku) pre ženy – obete domáceho násilia.. Obete domáceho násilia sú v súčasnosti umiestňované predovšetkým v domovoch pre osamelých rodičov, alebo v zariadeniach zriadených subjektami poskytujúcimi sociálne služby podľa Zákona o sociálnej pomoci (Slovenský Červený kríž, Občianske združenie Fenestra, SLONAD - Detské krízové centrum ...) Mimovládne organizácie pôsobiace v  tejto oblasti – odvolávajúc sa na normy a odporúčania prijaté Konferenciou expertov vo Viedni – Badene 1998 - požadujú vybudovanie siete špecializovaných zariadení pre ženy – obete násilia, v ktorých by im bola poskytovaná sociálna pomoc, sociálne a  psychologické poradenstvo, sprostredkovanie právneho poradenstva a iné formy špecializovaného poradenstva.  V tomto zmysle žiadajú novelizovať Zákon o sociálnej pomoci. Úlohou štátu by malo byť vytvorenie resp. spolufinancovanie takýchto zariadení pre obete domáceho násilia, ako k tomu Slovenskú republiku zaväzujú medzinárodné normy (Pekingská deklarácia a Pekingská Akčná platforma, Deklarácia OSN o odstránení násilia voči ženám, Prevencia kriminality a opatrenia trestnej justície na odstránenie násilia voči ženám).

Justičné stratégie musia nájsť rovnováhu medzi právom obete na život bez násilia a právami páchateľa. Na Slovensku nie sú rozpracované terapeutické programy pre páchateľov rodovo podmieneného násilia. Niektoré z týchto programov v zahraničí sú dobrovoľné (niektoré bývajú nariadené súdom ako alternatíva trestu odňatia slobody) a sústreďujú sa na sebauvedomenie a sebakontrolu. Páchatelia sa učia rozlišovať myšlienky a pocity, ktoré prežívajú v momentoch predchádzajúcich násiliu, čo im umožní odísť - vyhnúť sa situácii, v ktorej by sa začali správať násilne. V iných programoch sú páchatelia konfrontovaní s násilím, ktorého sa dopustili a vedení k prevzatiu zodpovednosti za tieto činy. Individuálnou a najmä skupinovou formou sa učia preberať zodpovednosť za svoje násilné činy, empatii s obeťou násilia a zmene ich správania. V záujme  ochrany obetí a prípadných budúcich rodín páchateľov je možnosť terapie páchateľov dôležitá.

Školenia na prácu s rodovým násilím / domácim násilím by mali absolvovať všetci právni čakatelia súdov, prokuratúry, ale priebežne by mali byť trénovaní tí, čo riešia a zasahujú v uvedených prípadoch. Odborné vzdelávanie policajtov je nevyhnutné zamerať na špecifiká domáceho násilia, adekvátne spôsoby zásahu, citlivý prístup k obetiam a pod., ako aj prerokovať  nevyhnutnosť včasného vykonávania všetkých opatrení potrebných na zastavenie násilia (vrátane okamžitého zadržania páchateľa).  

	Senzitivizačné kampane by mali pomáhať ľuďom porozumieť príčinám vedúcim k páchaniu násiliu na ženách, zviditeľniť sexuálne obťažovanie na pracovisku, pomôcť médiám uvedomiť si ich zodpovednosť a napomáhať vytvoreniu nestereotypných obrazov žien a mužov a eliminovať modely, ktoré by mohli viesť k násiliu vo všeobecnosti a k rodovému násiliu zvlášť. 

	Všetky vyššie uvedené úlohy vyplývajú z medzinárodných dohovorov a budú vyžadovať  finančné prostriedky na ich realizáciu. 

Východiská Národnej stratégie prevencie a eliminácie násilia páchaného na ženách a v rodinách bude potrebné zosúladiť s  pripravovanými celkovými programovými a koncepčnými zmenami v sociálnej oblasti, vyplývajúcimi z  Programového vyhlásenia vlády SR,  z čoho vyplýva potreba prerokovať a zosúladiť strategické zámery  so zainteresovanými rezortami
Ministerstvo práce, sociálnych vecí a rodiny SR navrhuje zrušiť úlohu č. 6 z Plánu práce vlády SR na november 2002 s tým, že po vyriešení problémových otázok, bude Národná stratégia prevencie a eliminácie násilia páchaného na ženách a v rodinách predložená na rokovanie vlády v roku 2003.